《临江仙 其四 同纫兰四妹作，即呈雪兰大姊、蘅芳、蓉岑两妹，并怀顾羽素表妹，无锡王畹兰五妹》
清代·杨芸

记得笔床香一瓣，轻笼檀晕凄迷。怜花书遍懊侬题。

伶俜花外立，横影上春衣。

向晚琼奁妆半懒，嫩凉障袖风低。送春特到绿窗西。

多情留月住，疏柳夜乌啼。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。